Paterna intensifica les actuacions contra el mosquit tigre
15/09/2015

# Paterna intensifica les actuacions contra el mosquit tigre

[![Paterna intensifica las actuaciones contra el mosquito tigre](/images/noticias/2015/09/mosquito-tigre.jpg)](/images/noticias/2015/09/mosquito-tigre.jpg)

15.09.2015

L’Ajuntament de Paterna participa en una campanya informativa per a transmetre a la societat paternera com protegir-se d’este insecte i previndre la seua proliferació

L’Ajuntament de Paterna, a través del Servici de Control de Plagues que es porta des de l’Àrea de Medi Ambient, ha intensificat les actuacions contra el mosquit tigre per a controlar i evitar la proliferació en el municipi d’este insecte que tant s’ha propagat durant este estiu per tota la Comunitat i que tantes molèsties ocasiona a la població.

Les inspeccions que s’estan duent a terme en tot el municipi les estan realitzant tècnics especialitzats en el control vectorial, incidint sobretot en les zones i barris que més queixes ha rebut el consistori sobre la presència d’este mosquit com poden ser Terramelar, Valterna, Casas Verdes i la zona del carrer 200 de la Canyada.

Estes actuacions consisteixen en la revisió, neteja i tractament de tots els punts públics susceptibles de ser focus d’estos mosquits com ara les mallades, els embornals, les fonts ornamentals i qualsevol punt que presente extenses làmines d’aigua acumulada.

No obstant això, i atés que el 95% dels casos de mosquit tigre es dóna en llocs privats perquè necessita molt poca quantitat d’aigua per a depositar els seus ous com tests, abeuradors d’animals, piles de llavat de roba, botelles trencades i inclús en els joguets d’aigua, el consistori està col•laborant amb la Generalitat Valenciana en una campanya informativa per a transmetre als paterners i paterneres com protegir-se d’este insecte i previndre la seua proliferació.

Entre les recomanacions traslladades als veïns figuren cobrir, buidar o posar boca per avall qualsevol recipient que puga acumular aigua, buidar en quant siga possible els recipients d’aigua de pluja, buidar o llevar els plats de davall dels tests quan l’aigua s’acumule, evitar acumulacions d’aigua en zones de drenatge o canals de desaigüe, vigilar les basses xicotetes, mantindre cobertes les piscines mentres no s’utilitzen o assegurar que pous, cisternes, tancs o barrils d’aigua estiguen degudament coberts, entre altres coses.

[Informació sobre el mosquit tigre del SECOMA](/images/pdf/es/noticias/2015/09/MOSQUITO-TIGRE-Secoma.pdf "Mosquito tigre")

[Fullet de la Generalitat amb tot el que cal saber del mosquit tigre](/images/pdf/es/noticias/2015/09/MosquitoTigre_cast.pdf "Mosquito tigre")